Predkladacia správa

Cieľom predkladaného materiálu je dosiahnuť rozhodnutie vlády SR vo veci:

a)	ďalšej realizácie výstavby v rezorte zdravotníctva 
b)	ďalšieho financovania posteľového fondu potrebného pre výuku poslucháčov lekárskych a ošetrovateľských fakúlt v zariadeniach rezortu zdravotníctva

Prvá časť materiálu uvádza údaje o celkových nákladoch na stavby v rezorte zdravotníctva v cenovej úrovni roku 2002, výšku doterajších investícií do jednotlivých stavieb, mieru preinvestovania v %, ako aj výšku investícií potrebnú na dokončenie výstavby. 

Ďalej sa podrobnejšie venuje štruktúre výstavby v rezorte zdravotníctva z hľadiska vlastníckych vzťahov po 1. 1. 2003, analyzuje jednotlivé stavby najmä z hľadiska celkovej investičnej náročnosti a výšky finančných prostriedkov potrebných na ukončenie jednotlivých stavieb. Ako jedna z možností dofinancovania rozostavaných stavieb sa javí odpredaj prebytočného majetku  vyšších územných celkov a obcí a následné investovanie do ukončenia výstavby rozostavaných stavieb, ako sú NsP Michalovce, NsP Humenné, NsP Lipt. Mikuláš, NsP Prievidza. Z uvedeného dôvodu na neobmedzené nakladanie s majetkom vyšších územných celkov a obcí je potrebné novelizovať príslušné právne predpisy.

Z hľadiska dofinancovania je investične najnáročnejšou stavbou v rezorte zdravotníctva - FNsP Rázsochy. Od r. 1987, kedy bola stavba začatá, bolo na tejto stavbe preinvestovaných  15% z celkových nákladov stavby. 

Druhá časť materiálu stručne popisuje súčasný rozpor medzi rozsahom posteľového fondu potrebného pre poskytovanie zdravotnej starostlivosti a požiadavkami lekárskych a ošetrovateľských fakúlt na rozsah posteľového fondu potrebného pre výučbu poslucháčov s návrhom riešenia na úrovni vlády SR. 

Ministerstvo zdravotníctva v súčasnosti rokuje o podmienkach poskytnutia úveru od Svetovej banky na modernizáciu zdravotníctva. Uvedené prostriedky by mohli byť využité aj na dostavbu vybraných zdravotníckych zariadení.

Predkladaný materiál nemá dopad na životné prostredie a zamestnanosť, dopad na štátny rozpočet (je vyčíslený v jednotlivých variantoch riešenia výstavby FNsP Rázsochy) bude možné upresniť až po vybratí konkrétneho variantu riešenia. Materiál nemá dopad na rozpočet obcí.